VENDIM
Nr. 546, datë 1.10.2025

PËR KOMPENSIMIN FINANCIAR TË PRONARËVE TË PASURIVE
TË PALUAJTSHME, QË PREKEN NGA NDËRTIMET E LEGALIZUARA

Në mbështetje të nenit 100 të Kushtetutës dhe të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave

VENDOSI:

1. Kompensimin financiar të pronarëve të pasurive të paluajtshme, pronë private, për sipërfaqet takuese, të zëna nga ndërtimet e legalizuara në drejtoritë vendore të Agjencisë Shtetërore të Kadastrës: Tiranë Veri, Tiranë Jug, Durrës–Kavajë–Krujë, Tiranë Rurale 1, Tiranë Rurale 2, Elbasan, Zonat e Stimuluara, Shkodër, Korçë, Lezhë, Sarandë, Kamzë–Vorë, Pogradec, Lushnjë, Fier dhe Vlorë.
2. Vlera e përgjithshme e kompensimit financiar është 1 122 355 400,75 (një miliard e njëqind e njëzet e dy milionë e treqind e pesëdhjetë e pesë mijë e katërqind presje shtatëdhjetë e pesë) lekë, për sipërfaqen 112 752,5 (njëqind e dymbëdhjetë mijë e shtatëqind e pesëdhjetë e dy presje pesë) m², sipas shtojcës nr. 1, që i bashkëlidhet këtij vendimi dhe është pjesë përbërëse e tij.
3. Për kompensimin financiar të pronarëve të pasurive të paluajtshme, që preken nga ndërtimet e legalizuara, sipas shtojcës nr. 1, që i bashkëlidhet këtij vendimi për pasuritë me numrat rendorë sipas kolonës nr. 14, të shtojcës nr. 1, përkatësisht: nr. 1, nr. 5, nr. 6, nr. 12, nr. 13, nr. 21, nr. 25, nr. 26, nr. 27, nr. 28, nr. 29, nr. 37, nr. 49, nr. 53, nr. 57, nr. 61, nr. 65, nr. 67, nr. 72, nr. 78, nr. 83, nr. 90, nr. 92, nr. 94, nr. 96, nr. 106, nr. 107, nr. 114, nr. 139, nr. 143, nr. 144, nr. 145, nr. 146, nr. 152, nr. 172, nr. 184, nr. 185, nr. 204, nr. 252, nr. 262, nr. 287, nr. 321, nr. 334, nr. 346, nr. 351, nr. 355, nr. 356, nr. 357, nr. 367, nr. 372, nr. 373, nr. 381, nr. 393, nr. 406, nr. 408, nr. 409, nr. 427, nr. 448, nr. 451, nr. 452, nr. 453, nr. 459, nr. 460, nr. 465, nr. 471, nr. 482, nr. 484, nr. 485, nr. 496, nr. 501, nr. 502, nr. 503, nr. 509, nr. 510, nr. 513 dhe nr. 514, sipas seksionit të veçantë (kolona 19), të shtojcës nr. 1, shuma e kompensimit financiar vihet në dispozicion nga Agjencia e Trajtimit të Pronave, sipas pikave 3 dhe 4, të nenit 24, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”.
4. Të ardhurat, që arkëtohen nga drejtoritë vendore të Agjencisë Shtetërore të Kadastrës, si rrjedhojë e kalimit të pronësisë nëpërmjet shitjes së parcelës ndërtimore, si për pasuritë shtetërore, edhe për pasuritë e të tretëve, në favor të objekteve informale që legalizohen, përdoren për kompensimin e pronarëve.
5. Drejtoritë vendore të Agjencisë Shtetërore të Kadastrës Tiranë Veri, Tiranë Jug, Durrës–Kavajë–Krujë, Tiranë Rurale 1, Tiranë Rurale 2, Elbasan, Zonat e Stimuluara, Shkodër, Korçë, Lezhë, Sarandë, Kamzë–Vorë, Pogradec, Lushnjë, Fier dhe Vlorë të kryejnë ndryshimet përkatëse për këto pasuri në regjistrat e pasurive të paluajtshme.
6. Ngarkohen Agjencia Shtetërore e Kadastrës dhe Agjencia e Trajtimit të Pronave për zbatimin e këtij vendimi.
 Ky vendim hyn në fuqi menjëherë dhe botohet në Fletoren Zyrtare.

KRYEMINISTËR 
Edi Rama

